Spansk politi: Norsk kvinne voldtatt i Spania
Fem franskmenn er arrestert etter at en norsk kvinne skal ha blitt voldtatt i Benidorm.
Fem franskmenn på 18 og 19 år er arrestert i Benidorm etter at en norsk kvinne i 20-årene skal ha blitt voldtatt natt til onsdag. Det melder flere spanske medier, blant annet Tele Cinco.
Pressetalsmann Luis Gonzales i Guardia Civil bekrefter saken overfor TV 2.
Kvinnen skal ha vært i mennenes leilighet sammen med en venninne. På et tidspunkt skal venninnen ha forlatt leiligheten mens den andre ble igjen, hvorpå den angivelige voldtekten skjedde.
Møttes i Benidorm
Gonzalez forteller at de to kvinnene oppsøkte legehjelp sammen etter hendelsen.
– Vi ble oppringt fra legesenteret som de to kvinnene hadde oppsøkt. Betjenter fra Guardia Civil dro dit og snakket med dem, sier han til TV 2.
– De møttes i Benidorm, og de norske kvinnene ble med til huset der franskmennene ferierte. På et tidspunkt den natten dro en av kvinnene fra huset, mens en av dem ble igjen, sier han.
Kvinnene ga politiet informasjon og bilder av mennene. To av dem ble arrestert i 4-tiden onsdag morgen, mens de resterende tre ble arrestert en halvtimes tid senere.
– De skulle reise fra Spania til Frankrike tidligere i dag, så vi jobbet raskt med etterforskningen for å finne ut hvor de var for å pågripe dem, sier han.